অভিনেতা সম্রাট মুখোপাধ্যায়ের গাড়ির ধাক্কায় সঙ্কটজনক বাইকআরোহী

কলকাতা: অভিনেতা সম্রাট মুখোপাধ্যায়ের (Actor Samrat Mukherjee) গাড়ির ধাক্কায় সঙ্কটজনক বাইকআরোহী। অভিযোগ, অভিনেতা সোমবার রাতে বেসামাল অবস্থায় গাড়ি চালাচ্ছিলেন। তার জেরেই দুর্ঘটনা ঘটে। রাত সাড়ে বারোটা নাগাদ ঘটনাটি ঘটেছে বলেই জানা যাচ্ছে। অভিনেতার গাড়ি আটক করেছে পুলিশ। মত্ত অবস্থায় ছিলেন অভিনেতা সম্রাট মুখোপাধ্যায়। গাড়ি চালিয়ে বেহালা চৌরাস্তার দিক থেকে টালিগঞ্জের দিকে যাচ্ছিলেন অভিনেতা। রাজা রামমোহন রায় রোডে মদনমোহনতলার কাছে, নিয়ন্ত্রণ হারিয়ে এক বাইকআরোহীকে ধাক্কা মারে অভিনেতার গাড়ি। বাইক আরোহী একেবারে ছিটকে গিয়ে পড়েন।

আরও পড়ুন: ‘ছাবা’-র ঝলকে বড় চমক, শম্ভাজি মহারাজের চরিত্রে দুর্ধর্ষ ভিকি!

গুরুতর জখম বাইকআরোহীকে প্রথমে এম আর বাঙুর হাসপাতালে (M R Bangur Hospital) নিয়ে যাওয়া হয়। অবস্থা আশঙ্কাজনক হওয়ায় তাঁকে এসএসকেএম হাসপাতালে (SSKM Hospital) স্থানান্তর করা হয়েছে। বাইক আরোহীকে ধাক্কা মারার পর একটি বাড়ির দেওয়ালে ধাক্কা মারে অভিনেতার গাড়ি। ওই বাড়ির গেটটিও গাড়ির ধাক্কায় ভেঙে গেছে। দুর্ঘটনার পরই অভিনেতা সম্রাট মুখোপাধ্যায়কে গ্রেফতার করে বেহালা থানার পুলিশ। জানা যাচ্ছে, আহত বাইক আরোহী সাঙ্ঘাতিক জখম হয়েছেন। তাঁর বয়স মাত্র ২৯। তিনি বেহালারই বিদ্যাসাগর কলোনীর বাসিন্দা। কাজ করেন একটি আইসক্রিম কারখানায়। পুলিশ সূত্রে খবর, দুর্ঘটনায় ভেঙে টুকরো হয়ে গিয়েছে বাইক আরোহীর হাঁটু ও কোমর।