আরজি কর কাণ্ডে ফুঁসছে শহর-জেলা, দোষীদের শাস্তি-নিরাপত্তার দাবিতে পথে চিকিৎসকরা

কলকাতা: আরজি কর কাণ্ডের (R G Kar Hospital Incident) রেশ শহর থেকে জেলায় জেলায়। দোষীদের শাস্তি চেয়ে ও নিরাপত্তার দাবিতে পথে নেমেছে চিকিৎসকরা। আরজি করের পাশে দাঁড়িয়ে জরুরি পরিষেবা ছাড়া কর্মবিরতিতে নেমেছে সিএন‌এমসি, কলকাতা মেডিক্যাল কলেজ, এন‌আর‌এস, এস‌এসকেএম‌ের চিকিৎসকদের একাংশ। AIIMS RDAর তরফে নিরপেক্ষ তদন্তের দাবি জানানো হয়েছে বিবৃতি দিয়ে। ঘটনার প্রতিবাদে দেশপ্রিয় পার্ক মোড়ে কিছুক্ষণের জন্য অবরোধ করে শিশুমঙ্গল (Shishumangal Hospital) এর চিকিৎসক থেকে চিকিৎসক পড়ুয়ারা। আরজিকর কাণ্ডে প্রতিবাদ জানিয়ে শনিবার বিকালে মোমবাতি মিছিল করবেন মহিলা চিকিৎসকরা। শ্যামবাজার পাঁচ মাথার মোড় থেকে শুরু করে আরজিকর পর্যন্ত এই মিছিল হবে।

আরজি কর হাসপাতালে জুনিয়র চিকিৎসকরা ঘটনার প্রতিবাদে বিক্ষোভ নেমেছেন। হাসপাতাল চত্বরে মিছিল করে প্রতিবাদ জানাচ্ছেন চিকিৎসক পড়ুয়া (R. G. Kar’s Medical Students Agitation) থেকে জুনিয়র ডাক্তাররা। আন্দোলনকারীরা দাবি, তরুণী চিকিৎসককে ধর্ষণ করে খুনের ঘটনার বিচার চাই। অবিলম্বে দোষীদের গ্রেফতার করে কঠোর থেকে কঠোর শাস্তি দিতে হবে। না হলে তাঁরা কাজ করবেন না। পরিষেবাও বন্ধ থাকবে। জুনিয়র চিকিৎসকেরা নিরাপত্তাজনিত অনিশ্চয়তায় ভুগছেন বলে জানিয়েছেন।

আরও পড়ুন: সেমিনার হলে মিলল ছেঁড়া হেডফোনের অংশও, গ্রেফতার নিরাপত্তারক্ষী

এই ঘটনার রেশ পড়েছে জেলার অন্যান্য সরকারি হাসপাতালে। বাঁকুড়, বর্ধমান. বীরভূম সরকারি হাসপাতালের চিকিৎসকরা বিক্ষোভে নেমেছেন। প্রতিবাদে ন্যাশনাল মেডিক্যাল কলেজ হাসপাতালে বিক্ষোভ শুরু হয়েছে। কর্মবিরতির ডাক দিয়েছেন জুনিয়র চিকিৎসকেরা। পাশাপাশি কলকাতা মেডিক্যাল কলেজ হাসপাতালেও কর্মবিরতির ডাক দেওয়া হয়েছে। প্রতিবাদ জানিয়েছেন পথ অবরোধে নেমেছেন শিশুমঙ্গল হাসপাতালের জুনিয়র চিকিৎসকেরা। শনিবার সকাল থেকে হাতে প্ল্যাকার্ড নিয়ে মিছিল শুরু করেছেন আরজি করের জুনিয়র চিকিৎসকেরা। মিছিলে স্লোগান দিচ্ছেন। জুনিয়র চিকিৎসকেরা কাজ বন্ধ রেখেছেন। যদিও জরুরি বিভাগ খোলা রয়েছে। পাশাপাশি হাসপাতাল চত্বরে পুলিশি নিরাপত্তা বৃদ্ধি করা হয়েছে।

উল্লেখ্য, শুক্রবার আরজি করের জরুরি বিভাগের চার তলার সেমিনার হল থেকে এক তরুণী চিকিৎসকের দেহ উদ্ধার করা হয়। ময়নাতদন্তের প্রাথমিক রিপোর্টে তাঁর মুখ, পেট, গলা, ঠোঁট, এমনকি যৌনাঙ্গেও আঘাতের চিহ্ন মিলেছে। দেহের পাশে পড়ে ছিল জিনস, অন্তর্বাস, ভাঙা চশমা এবং চুলের ক্লিপ। ম্যাট্রেসে প্রচুর চুল পাওয়া গিয়েছে।তদন্ত সূত্রে আরও জানা যাচ্ছে, দেহ উদ্ধারের সময় জুনিয়ার চিকিৎসকের দুচোখ, মুখ ও যৌনাঙ্গ থেকে রক্তপাত হচ্ছিল। চিকিৎসককে ধর্ষণ ও খুনের ঘটনায় একজনকে গ্রেফতার করল পুলিশ। ধৃতের নাম সঞ্জয় রায়।

দেখুন ভিডিও