গুরুতর জখম মমতা বন্দ্যোপাধ্যায়, ভর্তি SSKM হাসপাতালে

কলকাতা: দুর্ঘটনায় গুরুতর জখম মুখ্যমন্ত্রী মমতা বন্দ্যোপাধ্যায় (Injured Mamata Banerjee)। তাঁকে তড়িঘড়ি এসএসকেএ়ম হাসপাতালে (SSKM Hospital) ভর্তি করা হয়েছে। তাঁর কপালে চোট লেগেছে। প্রচুর রক্তপাতও হয়েছে। তৃণমূলের নিজস্ব সোশ্যাল মিডিয়া পেজে মুখ্যমন্ত্রীর রক্তাক্ত কপালের ছবি পোস্ট করে জানানো হয়েছে তিনি গুরুতর জখম। তাঁর দ্রুত আরোগ্য কামনা করছি।

হাসপাতাল সূত্রে খবর, মমতা বন্দ্যোপাধ্যায়কে উডবার্ন ওয়ার্ডের সাড়ে ১২ নম্বর VVIP কেবিনে ভর্তি করানো হয়েছে। তাঁর ক্ষত বেশ গভীর। পুলিশ সূত্রে খবর, ইতিমধ্যেই সেলাই সম্পন্ন হয়েছে, রক্তপাত বন্ধ হয়েছে। তবে এমআরআই, সিটি স্ক্যান করানো হবে। একটি মেডিক্যাল বোর্ডও গঠন করা হয়েছে। চিকিৎসকদের পর্যবেক্ষণে রয়েছেন মুখ্যমন্ত্রী। হাসপাতাল সূত্রে আরও জানা গিয়েছে, মমতা সংজ্ঞাহীন নেই। তাঁর জ্ঞান রয়েছে। তাঁর সঙ্গে কথাও বলেছেন চিকিৎসকেরা।

আহত মুখ্যমন্ত্রীকে হাসপাতালে নিয়ে যান অভিষেক বন্দ্যোপাধ্যায়। অভিষেকের পাশাপাশি এসএসকেএম হাসপাতালে গিয়েছেন অভিষেকের মা লতা বন্দ্যোপাধ্যায়, ফিরহাদ হাকিম, শোভনদেব চট্টোপাধ্যায়, মালা রায়, সুব্রত বক্সী। গিয়েছেন ছোট ভাই বাবুন বন্দ্যোপাধ্যায়ও।

কিন্তু কী করে হলো এরকম ঘটনা?

একটি সূত্রে জানা গিয়েছে, সন্ধ্যায় কালীঘাটের বাসভবন চত্বরে হাঁটছিলেন মুখ্যমন্ত্রী মমতা। সেই সময়েই কোনও ভাবে পড়ে যান তিনি। সামনের দিকে ঝুঁকে পড়ে যাওয়ায় কপালে চোট পান।

Our chairperson @MamataOfficial sustained a major injury.
Please keep her in your prayers ?? pic.twitter.com/gqLqWm1HwE

— All India Trinamool Congress (@AITCofficial) March 14, 2024