প্রসূতির অস্ত্রপচারের সময় ভাঙল মরচে ধরা কাঁচি, রিপোর্ট তলব স্বাস্থ্য দফতরের

কলকাতা: এসএসকেএম হাসপাতালে (SSKM Hospital) প্রসূতির অস্ত্রপচারের সময় ভেঙে গেল মরচে ধরা কাঁচি। সেই ভাঙা কাঁচির ছবি সম্প্রতি সমাজমাধ্যমে পোস্ট করেছেন জুনিয়র ডাক্তার। রাজ্যের সুপার স্পেশ্যালিটি হাসপাতালের অপারেশন থিয়েটারের এই হাল নিয়ে উঠছে প্রশ্ন। ভাঙা কাঁচির ছবি পোস্ট করে সরব হয়েছেন জুনিয়র ডাক্তাররা। এই ঘটনায় এবার রিপোর্ট তলব করেছে স্বাস্থ‍্য দফতর।

হাসপাতাল গুলিতে রোগী সুরক্ষা নিয়ে একাধিক বারবার সরব জুনিয়র ডাক্তাররা। কিছুদিন আগে আরজি করের ট্রমা কেয়ার সেন্টারে রক্তমাখা গ্লাভস পাঠানোর অভিযোগ উঠেছিল। জুনিয়র ডাক্তাররা অভিযোগ তোলেন, ওই গ্লাভস পরে রোগীদের চিকিৎসা করা হলে নানা রোগ সংক্রমণের সম্ভাবনাও থাকবে। এই আবহে রাজ্যের সুপার স্পেশালিটি হাসপাতাল এসএসকেএম-এ মরচে ধরা কাঁচিতে কাঁচি ভেঙে যাওয়ার অভিযোগ উঠল। এক প্রসূতির সি সেকশন করার প্রয়োজনীয়তা পড়ে। অপারেশন থিয়েটারে গিয়ে চিকিৎসক কাঁচিতে হাত দেওয়ামাত্রই ভেঙে দু-ভাগ হয়ে যায় কাঁচি। অন্য কাঁচি দিয়ে অস্ত্রোপচার করা হয়। তরুণীর শারীরিক সমস্যা হওয়ার কোনও সম্ভাবনাই নেই।

আরও পড়ুন: কোর কমিটির সঙ্গে সমন্বয় গঠন করে চলতে হবে অনুব্রতকে, নির্দেশ মমতার

প্রশ্ন উঠছে, একটি সুপার স্পেশালিটি হাসপাতালের অপারেশন থিয়েটারে কেন এমন ‘মরচে ধরা’ কাঁচি ব্যবহার করা হবে। এই ঘটনা প্রকাশ্যে আসতেই এসএসকেএম হাসপাতালের রিপোর্ট চেয়েছে স্বাস্থ‍্য দফতর। নবান্ন সূত্রের খবর, মরচে পড়া কাঁচি নজরে পড়তেই রিপ্লেস করা হয়েছিল। অভিযোগ, একাধিকবার কর্তৃপক্ষকে জানালেও কোনও ব্যবস্থা হয়নি।