দ্বিতীয়বার ময়নাতদন্ত, কবর থেকে তোলা হল ঢোলাহাটের যুবকের দেহ

ক্যানিং: কলকাতা হাইকোর্টের নির্দেশের পরই দ্বিতীয়বার ময়নাতদন্তের জন্য কবর থেকে তোলা হল ঢোলাহাটের (Dholahat custodial death) মৃত যুবকের দেহ। দ্বিতীয়বার ময়নাতদন্তের জন্য ঘাট বকুলতলা এলাকা থেকে অ্যাম্বুলেন্সে করে এসএসকেএম হাসপাতালের (SSKM Hospital) নিয়ে আসা হল। শুক্রবারই ওই যুবকের দেহ কবর থেকে তুলে দ্বিতীয়বার ময়নাতদন্তের নির্দেশ দিয়েছিলেন বিচারপতি অমৃতা সিনহা। ঢোলাহাট থানায় পুলিশ হেফাজতে যুবককে পিটিয়ে খুনের ঘটনায় আদালতের নির্দেশে শনিবার কবর থেকে দেহ তুলল প্রশাসন। কলকাতা হাইকোর্টের নির্দেশে এক্সিকিউটিভ ম্যাজিস্ট্রেট এবং এই কেসের তদন্তকারী অফিসার সহ উচ্চতর পুলিশ অফিসারদের উপস্থিতিতে ঘাট বকুলতলায় কবর থেকে তোলা হয় মৃত আবু সিদ্দিকের দেহ।

পরিবারের দায়ের করা মামলার পরিপ্রেক্ষিতে শুক্রবার কলকাতা হাইকোর্টের (Calcutta High Court) বিচারপতি অমৃতা সিনহা (Justice Amrita Sinha) আবু সিদ্দিকি হালদারের দেহের দ্বিতীয়বার ময়নাতদন্তের নির্দেশ দেন। শনিবারই ময়নাতদন্ত করতে হবে বলে নির্দেশ দিয়েছেন বিচারপতি ৷ আদালতের নির্দেশ, ময়নাতদন্তের সময় অভিজ্ঞ চিকিৎসকদের থাকতে হবে ৷ পরিবারের এক সদস্যকেও উপস্থিত থাকতে হবে ময়নাতদন্তের সময়৷ পুরো পক্রিয়া ভিডিওগ্রাফির নির্দেশ দিয়েছে আদালত। মৃতদেহের ভিসেরা সংগ্রহ করে ফরেন্সিক পরীক্ষার জন্য হায়দরাবাদে সেন্ট্রাল ফরেন্সিল ল্যাবরেটরিতে পাঠাতে হবে। ঢোলাহাট থানার আইসিকে এই তদন্তের সঙ্গে যুক্ত রাখা যাবে না, নির্দেশ আদালতের। সুন্দরবন পুলিশ জেলার পুলিশ সুপারকে আদালত নির্দেশ দিয়েছে, এই ঘটনায় মৃতের পরিবার ও সমস্ত সাক্ষীর নিরাপত্তার ব্যবস্থা করতে হবে পুলিশকে।

আরও পড়ুন: সরকারি খাতায় মৃত, বন্ধ লক্ষ্মীর ভান্ডার, হন্যে হয়ে ঘুরছেন গৃহবধূ

মৃত আবু সিদ্দিকির পরিবারের দাবি, দিতীয়বার ময়নাতদন্তের পর সম্পূর্ণ ঘটনা সামনে আসবে। পরিুবারে অভিযোগ, হেফাজতে থাকাকালীন পুলিশের মারেই গুরুতর অসুস্থ হয় ওই যুবক ৷ পুলিশের মারেই মৃত্যু হয়েছে ওই যুবকের, এমনই অভিযোগ পরিবারের সদস্যদের।